
Ideális karbon/szulfát arány meghatározása a float üveg gyártásban

Az olvadék és a folyadék közötti egyik, fő különbség a gázoldó képességük változása a hőmérséklet hatására: míg a folyadékok gázoldó képessége a hőmérséklet növelésekor csökken, addig az olvadéké növekszik. E jelenség több olvadékból kiinduló, vagy olvadék fázis megjelenésével járó gyártási technológiára károsan hat. Az olvadék lehűlve veszít gázoldó képességéből és a gázok buborékokat alkotva kiválnak. Amennyiben e buborékok kihajtása a még olvadék állapotban lévő anyagból nem sikerül, úgy az a szilárd anyagokban is megmarad, jelentős hibát okozva ezzel. A float üveggyártás során ez a probléma rendkívül számottevő, mivel az üvegbe - szemben pl. a fémekkel - „belelátunk”, ezért még az igen kicsi buborékok is szabad szemmel észrevehetőek és selejtet okoznak. Az üveggyártásban a buborékok számának csökkentésére több módszer is elterjedt, melyek lehetnek fizikai és kémiai tisztulást segítőek, de a kétfajta módszer egymás utáni alkalmazása célravezetőbb lehet.
A Guardian Orosháza Kft. a szulfát és a karbon reakcióját használja nagy átmérőjű buborékok előállítására az olvadékban, mely buborékok segítik az üveg tisztulását. Dolgozatomban megpróbáltam e két segédanyag ideális arányát kiszámolni. Továbbá figyelembe véve az alapanyagok szulfát-, és szerves anyag szennyezettségét, az esetlegesen lejátszódó mellékreakciókat, illetve a keveredés hatékonyságát, számításokat végeztem a gyakorlatban használt segédanyagok mennyiségének optimalizására.



